b'\n_START_ARTICLE_\nGrand Prix de Pau 1938\n_START_SECTION_\nPred dirko\n_START_PARAGRAPH_\nMercedes-Benz je na dirko pripeljal dva svoja nova dirkalnika Mercedes-Benz W154. Oba sta imela te\xc5\xbeave z drsenjem sklopke in zalivanjem sve\xc4\x8dk z oljem, nov petstopenjski menjalnik pa na tej uli\xc4\x8dni stezi tudi ni prinesel kak\xc5\xa1ne prednosti. Na prostem treningu je Hermann Lang izgubil nadzor nad dirkalnik in tr\xc4\x8dil v bale sena. Mo\xc5\xa1tvo je njegov dirkalnik umaknilo z dirke, tako da je za Mercedes nastopal le Rudolf Caracciola. Tazio Nuvolari je bil na prostih treningih v dobri formi, toda njegov novi dirkalnik Alfa Romeo Tipo 308 je nenadoma zajel ogenj. Pri tem se italijanski dirka\xc4\x8d ni huje po\xc5\xa1kodoval, imel je le nekaj opeklin po nogah, toda bil je vidno pretresen, dirkalnik pa povsem uni\xc4\x8den. Ta dogodek je bil za Nuvolarija kaplja \xc4\x8dez rob in prisegel je, da ne bo nikoli ve\xc4\x8d dirkal za Alfo Romeo. Mo\xc5\xa1tvo Alfa Corse je v strahu ponovitve nesre\xc4\x8de umaknilo tudi dirkalnik Emilia Villoresija. Ren\xc3\xa9 Dreyfus je na prostih treningih s svojim dirkalnikom Delahaye 145 po hitrosti lahko sledil Merecedesoma. Na dirki je debitiral dvajsetletni Maurice Trintignant. Organizatorji so sprejeli njegovo prijavo verjetno zaradi spomina na smrtno ponesre\xc4\x8denega brata Louisa. Toda ko je osvojil \xc5\xa1tartno mesto v sredini \xc5\xa1tartne vrste, jih je za\xc4\x8delo skrbeti. Charles Faroux ga je \xc5\xbeelel prestaviti na zadnje \xc5\xa1tartno mesto, premislil se je \xc5\xa1ele ob pogoju, da Trintignant med dirko ne bo posku\xc5\xa1al nikogar prehiteti in da bo pazljivo gledal v stranski ogledali.\n_START_SECTION_\nDirka\n_START_PARAGRAPH_\nNa \xc5\xa1tartu je povedel Caracciola, sledili so mu Dreyfus, Trintignant, Discoride Lanza, Gianfranco Comotti, Raph in Yves Matra. Na zavitem uli\xc4\x8dnem dirkali\xc5\xa1\xc4\x8du je Dreyfus lahko sledil Caraccioli in ga tudi prehitel. Caracciola ga je uspel prehiteti nazaj in prevzeti vodstvo, toda poraba goriva je bila pri dirkalniku Delahaye 145 pol manj\xc5\xa1a, kot pri Mercedesovem dirkalniku s superkompresorskim motorjem, in ker, tudi zaradi spolzkosti steze zaradi olja in ostankov gum, Caracciola ni uspel narediti razlike do Dreyfusa, je na polovici dirke nem\xc5\xa1ki dirka\xc4\x8d zavil na postanek v bokse za gorivo in Dreyfus je na veselje francoskih gledalcev prevzel vodstvo, dirkalnik pa je ob postanku prevzel drugi Mercedesov dirka\xc4\x8d, Lang. Dreyfus je tako zmagal s prednostjo dveh minut pred Langom, tretji je bil Gianfranco Comotti, \xc4\x8detrti Raph, peti pa debitant Trintignant.'